
B8‑0021/2015
Europos Parlamento rezoliucija dėl padėties Ukrainoje

(2014/2965(RSP))
Europos Parlamentas,
–
atsižvelgdamas į ankstesnes rezoliucijas dėl Europos kaimynystės politikos, Rytų partnerystės ir Ukrainos, visų pirma į 2014 m. vasario 27 d. rezoliuciją dėl padėties Ukrainoje
, 2014 m. kovo 13 d. rezoliuciją dėl Rusijos įsiveržimo į Ukrainą
, 2014 m. balandžio 17 d. rezoliuciją dėl Rusijos spaudimo Rytų partnerystės šalims, ypač Rytų Ukrainos destabilizavimo
, 2014 m. liepos 17 d. rezoliuciją dėl padėties Ukrainoje
 ir 2014 m. rugsėjo 18 d. rezoliuciją dėl padėties Ukrainoje bei ES ir Rusijos santykių būklės
,

–
atsižvelgdamas į spalio 23 ir 24 d. Europos Vadovų Tarybos išvadas dėl Ukrainos ir į lapkričio 17 d. Užsienio reikalų tarybos išvadas,

–
atsižvelgdamas į tai, kad 2014 m. gegužės mėn. buvo pasirašytos paskutiniosios ES ir Ukrainos asociacijos susitarimo / išsamaus ir visapusiško laisvosios prekybos susitarimo dalys ir kad 2014 m. rugsėjo mėn. šiuos susitarimus ratifikavo ir jiems davė pritarimą Europos Parlamentas ir Aukščiausioji Rada,

–
atsižvelgdamas į 2014 m. rugsėjo 5 d. Minsko protokolą ir 2014 m. rugsėjo 19 d. Minsko memorandumą, 

–
atsižvelgdamas į spalio 2014 m. 26 d. Ukrainoje sėkmingai surengtus parlamento rinkimus,

–
atsižvelgdamas į tebesitęsiančią Krymo okupaciją ir vis dar vykstančias kovas Rytų Ukrainoje, į įtikimą ir neginčijamą Rusijos karinių pajėgų dalyvavimo šiose kovose įrodymą ir būtinybę nedelsiant rasti tvarų ir visapusišką politinį šio konflikto sprendimą,

–
atsižvelgdamas į Darbo tvarkos taisyklių 123 straipsnio 2 dalį,
A.
kadangi 2014 m. rudenį Donecke ir Luhanske vyko nuolatinės Ukrainos pajėgų ir neteisėtų ginkluotų grupuočių kovos, o Minsko susitarimai vis dar nėra visiškai įgyvendinti ir jų nėra visapusiškai laikomasi;

B.
kadangi prezidento ir parlamento rinkimai Ukrainoje buvo surengti laikantis Europos Sąjungos ir ESBO standartų, taigi sudarytos sąlygos vykdyti tvarias politines ir ekonomines reformas, veiksmingai kovoti su korupcija ir įgyvendinti asociacijos susitarimą, o tai būtina siekiant atkurti Ukrainos valstybės vadovų demokratinį teisėtumą;

C.
kadangi 2014 m. lapkričio 2 d. surengus vadinamuosius prezidento ir parlamento rinkimus Donecke ir Luhanske buvo pažeisti Ukrainos teisės aktai ir Minsko susitarimai, taigi šie rinkimai negali būti pripažinti;

D.
kadangi prasidėjus žiemai civiliai gyventojai (visų pirma Rytų Ukrainoje, tačiau taip ir Kryme, įskaitant žmones, kurie buvo priversti palikti savo namus) susidurs su dar didesniais sunkumais ir nepritekliumi;

E.
kadangi esama patikimų pranešimų, įskaitant JT ataskaitas, apie rimtus žmogaus teisių pažeidimus Donecke ir Luhanske, tačiau visų pirma Kryme; be kita ko, pranešama apie neatidėliotino mirties bausmės vykdymo atvejus, žmonių dingimo atvejus ir kitus rimtus tarptautinės žmogaus teises reglamentuojančios teisės ir standartų pažeidimus;

F.
kadangi ginkluoto konflikto rytinėje Ukrainos dalyje aukomis tapo tūkstančiai kariškių ir civilių gyventojų, dar daugiau buvo sužeista ir šimtai tūkstančių turėjo palikti savo namus arba patirti nesaugumą dėl mėnesius trukusių kovų;

G.
kadangi dėl šio konflikto pablogėjo Ukrainos ekonominė padėtis, įskaitant šiemet 7,5 proc. smukusį BVP, ir kadangi turi būti įgyvendintos svarbiausios ekonominės ir kovos su korupcija reformos;

H.
kadangi šio konflikto negalima išspręsti karinėmis priemonėmis ir vienintelis sprendimas turi būti grindžiamas politiniu dialogu ir Ukrainos vidiniu susitarimu, laikantis prezidento P. Porošenkos pateikto taikos plano, pagal kurį numatyta stiprinti vietos ir regionų valdymą užtikrinant visapusišką pagarbą Ukrainos suverenumui, teritoriniam vientisumui, vienybei ir nepriklausomybei;

I.
kadangi 2014 m. rugsėjo 5 d. Minske pasirašytas susitarimas dėl ugnies nutraukimo, nors ir ne kartą pažeistas, išlieka geriausiu pagrindu dėti pastangas siekiant politinio sprendimo; kadangi visos šalys turi įgyvendinti Minske sudarytus susitarimus; kadangi tolesnės derybos, kurias buvo numatyta surengti 2014 m. gruodžio mėn. Minske, buvo atšauktos;

J.
kadangi ES Užsienio reikalų taryba 2014 m. lapkričio 17 d. priėmė principinį sprendimą, kuriuo numatoma taikyti tolesnes sankcijas separatistų lyderiams;

1.
pakartotinai reiškia užuojautą kovų rytinėje Ukrainos dalyje aukų – civilių ir karių – šeimoms, taip pat giliai apgailestauja dėl šio konflikto sukeltos humanitarinės krizės;

2.
pabrėžia, kad šis konfliktas gali būti išspręstas tik politinėmis ir derybinėmis priemonėmis remiantis Minsko susitarimais ir prezidento P. Porošenkos pateiktu taikos planu, pagal kurį numatyta sukurti labiau decentralizuotą Ukrainos valstybės struktūrą; pabrėžia, kad visos šalys turėtų visiškai įgyvendinti Minsko susitarimus ir jų laikytis, nes tokiu būdu būtų galima palaipsniui sušvelninti konfliktą; apgailestauja dėl to, kad 2014 m. gruodžio pabaigoje Minske numatytos surengti derybos buvo atšauktos nepasiekus jokio kito rezultato, tik susitarimą dėl pasikeitimo belaisviais; ragina visas šalis dėti visas įmanomas pastangas siekiant kuo greičiau atnaujinti derybas;

3.
ragina visas šalis susilaikyti nuo bet kokių smurtinių veiksmų; atsižvelgdamas į tai, pabrėžia, kad smurtinių veiksmų nutraukimas – tai pirmasis žingsnis, neatidėliotinai būtinas siekiant vykdyti sėkmingą politinį procesą ir ieškant tvaraus konflikto sprendimo;

4.
ir toliau smerkia Rusijos įvykdytą Krymo okupaciją ir aneksiją, taip pat smerkia bet kokią užsienio įtaką ir paramą Rytų Ukrainoje veikiančioms vadinamosioms separatistų pajėgoms; pabrėžia, kad šiais veiksmais pažeidžiama tarptautinė teisė ir dėl jų kyla didelis pavojus saugumui Europoje; pakartoja savo įsipareigojimą remti Ukrainos nepriklausomybę, suverenumą, teritorinį vientisumą ir sienų neliečiamumą, taip pat jos laisvo pasirinkimo teisę;

5.
ragina Rusijos Federaciją nedelsiant išvesti iš Ukrainos teritorijos visus kariškius ir ateityje daugiau jų ten nebesiųsti; ragina Rusiją imtis skubių priemonių siekiant užtikrinti jos sienos su Ukraina kontrolę; taip pat ragina sustabdyti bet kokį veržimąsi ir neteisėtų kovotojų, ginklų bei įrangos judėjimą, siekiant visiškai sustabdyti bet kokį tolesnį skverbimąsi į Ukrainos teritoriją;

6.
ragina Rusijos lyderius pasinaudoti savo įtaka separatistams siekiant įtikinti juos dalyvauti politiniame procese; ragina visas šalis nebenaudoti agresyvios retorikos, kad būtų galima siekti taikos ir susitaikymo tikslų;

7.
prašo Ukrainos vyriausybės pasinaudoti jai suteiktais valdžios įgaliojimais siekiant užkirsti kelią ekstremistinių ir totalitarinių simbolių naudojimui ir jį pasmerkti;

8.
pabrėžia, kad atliekant darbą, susijusį su labiau decentralizuoto valdymo Ukrainoje užtikrinimu, ES ir Europos Taryba turėtų būti pasirengusios pasiūlyti pagalbą ir ekspertines žinias; pabrėžia, kad separatistai jokiomis aplinkybėmis neturėtų turėti galimybės vetuoti Ukrainos užsienio politikos pasirinkčių; vis dėlto pabrėžia, kad svarbu užtikrinti plataus masto konsensusą priimant svarbiausius politinius sprendimus vidaus ir užsienio politikos srityse;

9.
pabrėžia, kad ES sankcijos negali būti atšauktos, kol nebus matomas aiškus progresas vykdant taikos procesą Ukrainoje, ir yra pasirengęs taikyti naujas sankcijas; pabrėžia, kad ES ribojamosios priemonės gali būti atšauktos ar išplėstos, prireikus jas galima iš dalies keisti, sustabdyti jų taikymą arba panaikinti; pabrėžia, kad visa ES turėtų laikytis vieningos pozicijos ieškant geriausio sprendimo reaguojant į besikeičiančią padėtį; ragina Komisiją stebėti vadinamųjų Rusijos atsakomųjų sankcijų poveikį ir skubiai imtis priemonių nuo Rusijos prekybos apribojimų nukentėjusiems gamintojams paremti;

10.
pabrėžia, kad sprendžiant Ukrainos krizę ESBO atlieka pagrindinį vaidmenį, kadangi turi ginkluotų konfliktų ir krizių sureguliavimo patirties ir kadangi ir Rusijos Federacija, ir Ukraina yra šios organizacijos narės; ragina valstybes nares, Sąjungos vyriausiąją įgaliotinę ir Komisiją dėti daugiau pastangų, kad ESBO specialiajai stebėsenos misijai Ukrainoje būtų skiriama daugiau darbuotojų ir įrangos; pabrėžia, kad neatidėliojant reikia pasiųsti ESBO stebėtojus prie visų Ukrainos ir Rusijos sienos atkarpų, kurias šiuo metu kontroliuoja separatistai;

11.
ragina Sąjungos vyriausiąją įgaliotinę ir Tarybą apsvarstyti galimybę paskirti aukšto lygio ES specialųjį įgaliotinį Ukrainoje ir Ukrainos konflikto klausimams, kuris galėtų palengvinti pastangas ieškant taikaus sprendimo;

12.
yra labai susirūpinęs humanitarine padėtimi rytinėje Ukrainos dalyje, Kryme, ir dėl Ukrainos viduje perkeltųjų asmenų, taip pat pabėgėlių iš Rusijos, turint mintyje atšiaurias žiemos sąlygas; pažymi, kad būtina skubiai teikti tolesnę pagalbą ir paramą per konfliktą nukentėjusių vietovių gyventojams, viduje perkeltiems asmenims ir pabėgėliams; dar kartą pakartoja PSO perspėjimus, kad padėtis rytinėje Ukrainoje dalyje kelia pavojų sveikatai, nes deramai neveikia ligoninės ir trūksta vaistų bei vakcinų; ragina tarptautinę bendruomenę, įskaitant ES, imtis papildomų skubių pastangų siekiant teikti pagalbą tiems, kam jos reikia labiausiai; primena, kad humanitarinė pagalba rytinei Ukrainos daliai turi būti pristatoma visapusiškai laikantis tarptautinės humanitarinės teisės, taip pat humaniškumo, neutralumo, nešališkumo ir nepriklausomumo principų bei glaudžiai derinant veiksmus su Ukrainos vyriausybe, JT ir Tarptautinio Raudonojo Kryžiaus komitetu (TRKK); pageidauja, kad Europos Parlamento delegacijai būtų suteikta galimybė apsilankyti konflikto zonoje;

13.
ragina Komisiją ir EIVT kuo skubiau parengti išsamią plačių užmojų finansinės paramos ir pagalbos Ukrainai paketą, ir remti pastangas siekti politinio sprendimo ir nacionalinio susitaikymo; be to, ragina Komisiją imtis visų priemonių siekiant užtikrinti, kad sklandžiai ir sparčiai būtų įgyvendintas asociacijos susitarimas su Ukraina, nes jis yra svarbi priemonė plėtojant ES ir Ukrainos santykius visais susitarime numatytais aspektais, ir pabrėžia, kad tai dvišalis susitarimas; ragina Ukrainą vykdyti savo įsipareigojimus, kaip dalį ES laikinųjų prekybos susitarimų;

14.
šiomis aplinkybėmis pakartoja savo nuomonę, kad šis susitarimas nėra galutinis ES ir Ukrainos santykių tikslas; be to, atkreipia dėmesį į tai, kad pagal ES sutarties 49 straipsnį Ukraina, kaip bet kuri kita Europos valstybė, turi Europos perspektyvą ir gali pateikti paraišką dėl narystės Europos Sąjungoje, jei ji atitinka Kopenhagos kriterijus, laikosi demokratijos principų, gerbia pagrindines laisves, taip pat žmogaus ir mažumų teises ir užtikrina teisinės valstybės veikimą ir skaidrumą;

15.
yra įsitikinęs, kad Ukrainoje skubiai reikalinga plataus užmojo kovos su korupcija programa, apimanti visišką nesitaikstymą su korupcija, siekiant atkurti piliečių pasitikėjimą valstybe, teismų sistema, valdžios institucijomis ir teisėsaugos organais; palankiai vertina tai, kad neseniai Aukščiausioji Rada priėmė antikorupcinių įstatymų rinkinį, ir pabrėžia, kad svarbu šiuos teisės aktus įgyvendinti laiku ir tinkamai;

16.
ragina naujai paskirtus ekonomikos ir finansų ministrus neatidėlioti būtinų reformų, siekiant atkurti ekonomikos augimą Ukrainoje, įgyvendinimo; mano, kad esminė ES paramos Ukrainai grupės misija yra nustatyti sritis, kuriose reikalinga techninė pagalba siekiant remti Ukrainą rengiant ir įgyvendinant visapusišką reformų programą;

17.
atkreipia dėmesį į tai, kad nors į ugnies nutraukimo susitarimą įrašytos tam tikros nuostatos dėl asmenų, dalyvaujančių konflikte rytinėje Ukrainos dalyje, nebaudžiamumo, tokio sprendimo negalima priimti karo nusikaltimų, įskaitant teroro aktą, įvykdytą numušant Malaizijos oro linijų lėktuvą, skridusį reisu MH 17, atvejais; pabrėžia, kad asmenys, atsakingi už lėktuvo numušimą, turi būti patraukti baudžiamojon atsakomybėn; pabrėžia, kad nepriklausomo, spartaus ir išsamaus tyrimo, deleguoto atlikti Nyderlandų saugos valdybai, svarbą; smerkia tai, kad nesuteikiama prieiga prie nukritusio orlaivio vietos;

18.
palankiai vertina Prancūzijos vyriausybės sprendimą sustabdyti laivo „Mistral“, skirto sraigtasparniams gabenti, pristatymą ir ragina visas valstybes nares laikytis panašios pozicijos vykdant eksportą tais atvejais, kai netaikomi ES sprendimai dėl sankcijų, ypač kai tai susiję su ginklais ir dvejopo naudojimo medžiagomis;

19.
pabrėžia, kad reikia reformuoti Ukrainos energetikos sektorių, atsižvelgiant į įsipareigojimus dėl Energijos bendrijos ir poreikį iš esmės gerinti ES energijos tiekimo saugumą, nepriklausomumą ir atsparumą išorės spaudimui, įsteigiant Europos energetikos sąjungą, toliau plėtojant energetikos infrastruktūrą ES kaimyninėse šalyse ir plėtojant energetikos jungtis tarp šių šalių ir ES viduje, vadovaujantis Energijos bendrijos tikslais, ir šiuos bendros svarbos projektus įgyvendinti teikiant jiems prioritetą; pabrėžia, kad tam reikės didelių investicijų į infrastruktūrą;

20.
ragina Komisiją pradėti rengti trečią plačių užmojų makrofinansinės paramos Ukrainai priemonių rinkinį, taip pat imtis vadovaujančio vaidmens organizuojant paramos teikėjų Ukrainai konferenciją, kurioje dalyvaus tarptautinės organizacijos, tarptautinės finansų institucijos ir pilietinė visuomenė; pabrėžia tarptautinės bendruomenės įsipareigojimo remti Ukrainos ekonominį ir politinį stabilizavimą ir reformas svarbą;

21.
atkreipia dėmesį į pastaruosius patikimus pranešimus apie žmogaus teisių pažeidimus Kryme ir konflikto zonose; remia Ukrainos vyriausybės raginimą sukurti vieną reguliariai atnaujinamą pagrobimų atvejų, apie kuriuos pranešama, registrą ir išsamiai ir nešališkai ištirti visus abiejų konflikto pusių įtariamo piktnaudžiavimo jėga, netinkamo elgesio ar kankinimo atvejus;

22.
pabrėžia, jog su Rusijos pilietine visuomene reikia užmegzti ryšius siekiant aiškiai parodyti, kad ES nėra priešiškai nusiteikusi Rusijos gyventojų atžvilgiu, bet mano, kad Ukrainos nepriklausomybė ir teritorinis vientisumas turėtų būti gerbiami; jei Rusijos vyriausybė imsis konkrečių veiksmų, kad grįžtų prie gerų santykių su kaimyninėmis šalimis principo ir tarptautinės teisinės sistemos, tai bus įtampos mažinimo pagrindas;

23.
ragina valstybes nares ištirti, ar pastarieji pranešimai apie Rusijos bankų ir privačių asmenų finansavimą, teikiamą kraštutinių dešiniųjų pažiūrų ir kraštutinių kairiųjų pažiūrų politinėms partijoms ES viduje, atskleidžia partijų finansavimą reglamentuojančių teisės aktų pažeidimą, ir ragina pradėti aktyvias diskusijas dėl rizikos ir iššūkių, susijusių su šios rūšies finansine parama, ir dėl to, ar dabartiniai partijų finansavimo teisės aktai yra visiškai tinkami, turint mintyje šiuos atskleistus atvejus;

24.
paveda Pirmininkui perduoti šią rezoliuciją Tarybai, Komisijai, valstybių narių vyriausybėms, Ukrainos prezidentui, vyriausybei ir parlamentui, Rusijos Federacijos prezidentui, vyriausybei ir parlamentui ir Europos Tarybai.

� Priimti tekstai, P7_TA(2014)0170.


� Priimti tekstai, P7_TA(2014)0248.


� Priimti tekstai, P7_TA(2014)0457.


� Priimti tekstai, P8_TA(2014)0009.


� Priimti tekstai, P8_TA(2014)0025.

